ગીત પૂરું થઈ ગયું હતું. છતાં એના શબ્દો ગુલાલના કાનમાં પડઘાતા હતા. કૌશલ્યાબહેન અંદર દાખલ થયાં. ગુલાલે સિફતપૂર્વક આંખો લુંછી લીધી. કૌશલ્યાબહેને એને પ્રસાદી આપી, ‘બેટા, કોઈ પ્રોબ્લેમમાં છે ? મલ્હારને હજુ સુધી કેમ બોલાવ્યો નહીં ? એની સાથે કંઈ ઝઘડો-બગડો તો નથી થયો ને ?’ કૌશલ્યાબહેનને હતું કે દીકરી પ્રેમમાં છે એટલે આવી રીતે ખોવાયેલી ખોવાયેલી રહે છે. એટલે એમણે માત્ર સહજતાથી પૂછ્યું. મલ્હારનું નામ સાંભળતા જ ગુલાલનાં રૂંવાડાં ઊભાં થઈ ગયાં પણ એણે ભારે ધીરજથી કહ્યું, ‘મમ્મી, બધું બરાબર છે. તું નાહકની ચિંતા કરે છે.